 गुलाम नबी आजाद दी अगुआईं आहली गठबंधन सरकार नै तिकड़मबाजी करिऐ ‘रोशनी’ योजना दे खेत्तर गी एहदे मूल रूप थमां मता विस्तार दित्ता जेहदे मुजब मुक्ख तौर उप्पर शैहरे च कब्जा करने आहले लोकें गी लाह थ्होआ ते ओह सार्वजनिक जैदाद गी हड़प करने लेई हर कीमत उप्पर काबल होई गे।  जित्थे तक्कर देहाती लाहकें दा सरबंध ऐ तां तोआईं गिने-चुने दे लोक जिनेंगी राजनीतिक सरपरस्ती हासल ऐ जां फ्ही जेहड़े खरे-मते पैसे आह्‌ले न गी गै आजाद सरकार दी इस खराब योजनां दा लाह थ्होआ ऐ।  विधानसभा च गुलाम नबी आजाद पासेआ गलाया गेआ हा जे उदी "रोशनी" योजनां राहें रिआसती सरकार गी दौं ज्हार करोड़ रपें दी माल्ली कमाई होग।  उदें सब्भनें सुपनें साहीं एह बी इक भैड़ सुपना गै साबत होआ।  हाल च गै विधानसभा च जारी कीत्ती गेदी इक अधिकारिक सूचना मताबक एहदे थमां अजे तक्कर 50 करोड़ गै हासल होआ ऐ।  जख्में उप्पर लून मलदे होई इस योजना नै अतिकमण करने आह्‌लें गी बिना कुसै कीमत दे लाह पजांदे होई ते रिआसती खजाने गी भारी नसकान पजांदे होई ते उंदे मालकी दे हक ब्हाल कीत्ते न।  एहदा साफ नतीजा ऐ जे रिआसती सने इत्थुं दे आम लोकें कन्नै बी धोखा कीत्ता गेआ ऐ।  शासकें दे खास लोकें गी ते इस योजना कन्नै कनूनी छांऽ हासल होई ऐ जदके रोशनी योजना दा असल उद्देश्य कुदै गोआची गेआ ऐ।  कम्म से कम्म मौजूदा सरकार गी इस धांधली आहली गै गल्ल ऐ जे जिस योजना थमां दौं ज्हार करोड़ रपें दी माल्ली कमाई दी मेद दस्सी जा करदी ही नोहाड़े थमां छड़ा 50 करोड़ रपे गै हासल कीत्ते जाई सके न।  महत्वपूर्ण सार्वजनिक जैदाद गी शासकें दे खास लोकें गी लाह पजाने लेई नास कीत्ता गेआ ऐ।  इस योजना दी असली निर्माता होने करी नेश्नल कांफ्रेंस दी एह जिम्मेवारी बनदी ऐ जे ओह आम लोकें सामनै एहदी असल तस्वीर पेश करै।